b'\n_START_ARTICLE_\nOlibrij\n_START_SECTION_\nDru\xc5\xbeina in zgodnja kariera\n_START_PARAGRAPH_\nOlibrij je bil rojen v Rimu v stari in vplivni italski dru\xc5\xbeini (gens) Anicia. _NEWLINE_Nekateri zgodovinarji trdijo, da je bil v sorodu s konzulom Anicijem Hermogenijanom Olibrijem. Poro\xc4\x8den s Placidijo, najmlaj\xc5\xa1o h\xc4\x8derko zahodnega cesarja Valentinijana III. in njegove \xc5\xbeene Licinije Evdoksije. S poroko se njegova senatorska dru\xc5\xbeina povezala s Teodozijevo rodbino. Datum njune poroke ni znan.\n_START_SECTION_\nDvakrat kandidat za prestol\n_START_PARAGRAPH_\nVandali pod vodstvom kralja Gajzerika so izkoristili zmedo in \xc5\xa1ibkost Zahodnega rimskega cesarstva po smrti Valentinijana III.. Vdrli so v Italijo in junija 455 oplenili Rim. Pred vrnitvijo v Afriko so za talki vzeli Valentinijanovo \xc5\xbeeno Licinijo Evdoksijo in njeni h\xc4\x8derki, med njima Olibrijevo \xc5\xbeeno Placidijo. Zgodovinar Ivana Malalas v 6. stoletju pi\xc5\xa1e, da je bil Olibrij takrat v Konstantinoplu, letopisec Evagrij Sholastik pa v nasprotju z njim trdi, da tam ni bil naklju\xc4\x8dno, ampak je tja pobegnil pred Gajzerikovo vojsko. Med bivanjem v vzhodni prestolnici se je za\xc4\x8del zanimati za verske zadeve. Sre\xc4\x8dal se je z Danijelom Stilitom, ki je, po kr\xc5\xa1\xc4\x8danskem izro\xc4\x8dilu, prerokoval Evdoksijino izpustitev._NEWLINE_Medtem se je v Zahodnem cesarstvu zamenjalo ve\xc4\x8d cesarjev: po Petroniju Maksimu je vizigotski kralj Teodorik II.  za cesarja razglasil galsko-rimskega senatorja Avita, katerega je po dveh letih vladanja odstavil Majorijan. Majorijana je po \xc5\xa1tirih letih vladanja leta 461 ubil njegov general Ricimer. Gajzerik je po njegovi smrti podprl Olibrijevo kandidaturo za rimski prestol, ker je bil njegov sin Hunerik poro\xc4\x8den z drugo Valentinijanovo h\xc4\x8derko in zato Olibrijev svak. Ra\xc4\x8dunal je tudi, da bo s \xc5\xa1ibkim Olibrijem na rimskem prestolu pove\xc4\x8dal svoj vpliv v Zahodnem cesarstvu. V ta namen je osvobodil Licinijo Evdoksijo in Placidijo, plenilskih pohodov po italijanskih obalah pa ni opustil. Njegov na\xc4\x8drt je spodletel, ko je magister militum zahoda postal Ricimer in za cesarja izbral Libija Severja. Placidija je po izpustitvi od\xc5\xa1la v Konstantinopel, kjer je leta 462 rodila Olibrijevo h\xc4\x8derko Anicijo Julijano. _NEWLINE_Olibrij je bil po Severjevi smrti leta 465 ponovno kandidiral za zahodnega rimskega cesarja in Gajzerik je bil ponovno njegov glavni zgovornik. Gajzerikovi upi so se razblinili, ko je vzhodni cesar Leon I. Tra\xc4\x8dan za cesarja izbral plemi\xc4\x8da Prokopija Antemija. Olibrijevo dru\xc5\xbeenje z Gajzerikom ni \xc5\xa1kodilo njegovi karieri in vzhodni dvor mu je celo podelil konzulat za leto 464.'